རྩིབས་སྡེབས་སུ་ལྕགས་གཟེར་བཙག་པ་ལྟ་བུའི་ན་ཟུག་ལྕི་མོ་ཞིག་གིས་ཨ་ཁུ་དགྲ་འདུལ་རྒྱལ་ལས་སངས་ཞིང༌།ལྗིད་ཏིག་ཏིག་གི་མིག་སྐྱིན་ག་ལེར་ཕྱེ་དུས།མིག་ངོས་སུ་ཐོག་མར་མངོན་པ་ནི་སྣ་ལེབ་ལེབ།མཆུ་གཏོ་ཤོར་མ།མིག་སྒོར་ལིང་ལིང༌།སྐྲ་དམར་སེར་ཅན་གྱི་ངོ་གདོང་མང་པོས་ཕྲེང་བ་བརྒྱུད་པ་ལྟར་སྒོར་སྒོར་བྱས་ནས་རང་ཉིད་ལ་རུབ་པ་མཐོང༌།ཁོ་འཇིགས་རྔམས་ཀྱི་སེམས་མགོ་གནོན་མ་ནུས་པར་ཨག་སྐད་ཆེན་པོ་ཞིག་ཤོར།རང་ཉིད་རུབ་པའི་ཡ་མཚན་ཅན་གྱི་མི་དེ་ཚོར་ཡང་འདྲོགས་ཤིག་ལངས་ནས་ཅི་ཡིན་མི་གོ་བའི་ཅོ་སྒྲ་ཡིས་རི་ལུང་འགེངས།ཨ་ཁུ་དགྲ་འདུལ་ནུས་ཤུགས་གང་ཡོད་བཏོན་ནས་བྲོས་རྩིས་བྱེད་ཀྱང་གཟུགས་པོ་ཡོངས་རྫོགས་གཟེར་ཟུག་གིས་ཁེངས་ཏེ་འགུལ་བསྐྱོད་ཙམ་ཡང་བྱེད་མི་ནུས་པར་ལུས།གློ་བུར་དུ་རྐང་གླིང་གི་སྒྲ་སྙིང་ལ་ཚ་གཟེར་བཏབ་པ་འགའ་གྲགས་བྱུང༌།ཡ་མ་ཟུང་གི་མི་དེ་དག་གི་ཅ་ཅོ་ལྷག་རླུང་གིས་འདེད་པ་བཞིན་འཇམ་ཐིང་ཐིང་དུ་འགྱུར།མི་ཚོགས་ཀྱི་དཀྱིལ་དུ་བར་སྟོང་ཆེན་པོ་ཞིག་བྱེས་བྱུང་བ་དང༌།དེའི་བར་དུ་མགོ་ལ་གསེར་ཞྭ་སྒོར་སྒོར་ཅན།དཔྲལ་བའི་དཀྱིལ་དུ་ཐལ་བའི་ཁ་ཁྲམ་བཏབ་པ།མིག་རྩ་དམར་ཞིང༌།སྨིག་མ་དང་གཟེགས་མ་དག་མེ་ལྕེ་འབར་ལྟར་དམར་སེང་སེང་ལངས།ལྭ་བ་སྔོ་ནག་གྱོན་པའི་སྐྱེས་པ་དར་མ་ཞིག་ཁོའི་ཕྱོགས་སུ་སླེབས་བྱུང༌།མཛུབ་མོ་ཨ་ཁུའི་གདོང་ངོས་སུ་གཏད་ནས་སྤྱང་ཀའི་ངུ་རྒྱངས་ལྟ་བུའི་སྐད་སྒྲ་རྣ་བར་གཟན་པ་ལན་ཁ་ཤས་སྒྲོག་རྗེས་ངར་སྒྲ་དང་བཅས་བཤད་དོན།ང་ཡི་སྒོ་ཟོག་ལྐོག་གསོད་གཏོང་མཁན་ཁྱོད།དེ་རིང་ངའི་ལག་འོག་ནས་ཐར་མི་སྲིདཁོང་ཁྲོ་ཡིས་རྐང་ཀྲབ་ལག་ཀྲབ་དང་བཅས་བཤད།ནམ་རྒྱུན་བརྗིད་ཉམས་ཆེ་བའི་ཨ་ཁུའི་གདོང་ངོས་སུ་ཐལ་སྐྱ་བྱུག་པ་བཞིན་སྐྱ་ཐིང་ངེ་གྱུར།སྙིང་ཆུང་ལུ་གུ་ལྡིང་ལྡིང་འཕར་བཞིན་ངག་ལྡབ་ལྡིབ་ངང་བྱས་བྱུང་བས་ངས་ད་བར་སུ་ཡི་སྒོ་ཟོག་བརྐུས་མ་མྱོང༌